CELEX ID: 32010L0047
Publication Date: 2010-07-05

Document:
KOMISIJOS DIREKTYVA 2010/47/ES
2010 m. liepos 5 d.
kuria prie technikos pažangos priderinama Europos Parlamento ir Tarybos direktyva 2000/30/EB dėl Bendrijoje važinėjančių komercinių transporto priemonių techninio patikrinimo keliuose
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2000 m. birželio 6 d. Europos Parlamento ir Tarybos direktyvą 2000/30/EB dėl Bendrijoje važinėjančių komercinių transporto priemonių techninio patikrinimo keliuose (1), ypač į jos 8 straipsnio pirmą dalį,
kadangi:
(1)
Siekiant saugumo keliuose, aplinkos apsaugos ir sąžiningos konkurencijos, svarbu užtikrinti, kad eksploatuojamos komercinės transporto priemonės būtų tinkamai techniškai prižiūrimos ir tikrinamos, nes tik taip įmanoma garantuoti saugų transporto priemonių naudojimą eismo sąlygomis, kai jos važinėja Europos Sąjungoje.
(2)
Direktyvoje 2000/30/EB nustatyti standartai ir metodai turėtų būti pritaikomi atsižvelgiant į technikos pažangą, ir taip būtų tobulinami Europos Sąjungos keliuose atliekami techniniai patikrinimai.
(3)
Siekiant mažinti vairuotojų ir veiklos vykdytojų patiriamas išlaidas ir trumpinti gaišatį, patikrinimai neturėtų trukti ilgiau nei jiems atlikti pagrįstai reikalingą laiką.
(4)
Siekiant užtikrinti kiekvienos patikrintos transporto priemonės bandymo rezultatų, defektų ir konkrečių charakteristikų sąsają, turėtų būti parengiama 5 straipsnio 1 dalyje nurodyta išsamesnė standartizuotoji patikrinimo ataskaita.
(5)
Iš tipo patvirtinimo teisės aktuose (2) apibrėžtų kiekvienos kategorijos transporto priemonės techninių reikalavimų matyti, kad šie reikalavimai yra skirtingi. Patikrinimo ataskaita turėtų būti atitinkamai iš dalies pakeista, kad ji atitiktų nurodytas transporto priemonių kategorijas.
(6)
Siekiant užtikrinti, kad transporto priemonę būtų galima patikimiau atpažinti, patikrinimo ataskaitoje, be transporto priemonės valstybinio numerio, taip pat turėtų būti nurodomas transporto priemonės identifikavimo numeris (VIN).
(7)
Siekiant palengvinti inspektorių nustatytų trūkumų registravimą, antrojoje patikrinimo ataskaitos pusėje turėtų būti pateikiamas išsamus tikrinamų dalykų sąrašas.
(8)
Siekiant dar labiau patobulinti keliuose atliekamus techninius patikrinimus, kad būtų atsižvelgiama į technikos pažangą, turėtų būti pradėti taikyti tikrinimo metodai, kuriais būtų tikrinami visi II priede išvardyti dalykai.
(9)
Be dalykų, susijusių su sauga, saugumu ir aplinkos apsauga, taip pat turi būti tikrinamos transporto priemonės atpažinimo ženklai siekiant užtikrinti, kad būtų atliekami teisingi patikrinimai, taikomi reikiami standartai ir kad būtų įmanoma registruoti patikrinimo rezultatus ir įgyvendinti kitus teisinius reikalavimus.
(10)
Šioje direktyvoje nustatytos priemonės atitinka pagal Direktyvos 2009/40/EB 7 straipsnį įsteigto Direktyvos dėl motorinių transporto priemonių ir jų priekabų techninės apžiūros suderinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2000/30/EB I ir II priedai iš dalies keičiami pagal šios direktyvos priedą.
2 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2012 m. sausio 1 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje 2010 m. liepos 5 d.

EuroVoc Classification:
Level 1: 100154
Level 2: 100239
100237
100238
Level 3: 4539
3160
3098
All Descriptors: 3117
3160
4521
4533
4658